khistorydata/jeongjo-sjw-relations huggingface dataset:
정조 10년
李時秀。以備邊司言啓曰。頃因司饔主簿李義綱所懷。忠州所關三件事。有査問本道後稟處之命矣。卽見忠淸監司金光默所報。則枚擧該牧使牒呈。以爲城堞當初修築者。已成牛馬之場。今欲新築。則事力難支。猝難遽議。軍餉事。昔之一萬八千餘石。今爲九百餘石。此雖由於各年移轉及停退。而以今視昔。不啻減縮十九。此後毋論他道與本道。竝勿移送。則年年增耗。自可漸增。且常賑租作米移錄。曾有筵稟行會。參諒民情。量宜換作。實合便宜。船弊事。本州一年上納。殆過萬石。而人情雜費。初無計給。使船人自當上納故。每當欠縮。無以支堪。今若依他邑例。創出浮價名色。則勢將加斂。又若加給船價。則有損經費。本州戶米每結三斗收捧者。歲爲二千石內外。許多民役。皆從這裏責用。而其中八百餘石。屬于均廳。一百二十六石歸于鎭營。九百餘石。雖難盡推。折半之數。如得還屬。以添船價。則船弊自可矯捄。而此非本營所可擅便。且本州大同上納中。六七百石。自惠廳。年年移劃於三軍門及地部。使之直納故。雜費徵索倍蓰。本廳自今全數領納於均廳。劃給於各該衙門。則亦足爲救弊之一助。而亦非本道所可輕議爲辭矣。城堞修補事。本州處在湖嶺要衝之地。當初城郭之設。實出捍禦之意。揆以事面。宜卽修築。而年久抛置。徒存基址。到今重修。便同新築。許多財力。猝難經紀。時屈擧贏。不可不念。今姑置之。餉穀積峙事。本邑自京師不遠。而船路又便。設置楊津。多儲餉穀。實爲緩急之需。而間因歉歲。移送關東。以致穀物之漸縮。陰雨之備。良足寒心。此後則移轉一款。切勿擧論。至於常賑租作米添餉事。纔因本道狀聞。有數千石作米。爲先使之照數移錄。仍令道臣。酌量多寡。論理狀請後。更許作米。以爲漸次添餉之地。船弊事。本州上納。數甚夥然。而諸船雜費。專責船人者。已是他邑所無之例。豈爲渠輩難支之弊。其在恤隱之政。宜有矯捄之道。有船運則必有浮價。自是列邑通行之規。如欲變通。宜先浮價。而本州旣以事屬斂民爲言。則今無可論。蓋此營邑所論。俱未免苟簡。所謂賑廳句管米八百餘石。雖曰出自民結。先屬本州。割付均廳。則本州均廳一般公用。若欲爲民除出。何不特捐本州所用。乃反請減均廳所需乎。移付已多年所。區劃皆在營邑。四百石推移。其勢末由。置之。戶曹軍門納之自惠廳捧給事。從前該廳之直爲劃送。其來已久。今不可遽然變通。而其所爲弊。旣在濫捧。此則分付該曹。及各營門捧納之際。一遵定式。毋或一毫濫捧。下屬侵漁之弊。亦爲嚴立科條。痛加禁斷之意。一體嚴飭。何如。傳曰。允。
정조 10년
李頤祥啓曰。同敦寧沈墢除拜後。過三日不爲出肅。依定式推考警責。仍卽牌招察任。何如。傳曰。允。
정조 10년
敎摠戎使李邦一書。王若曰。重宸軫聽鼓之思。方深注意。北城侈授鉞之命。曰惟摠師。綸誥纔宣。旌彩頓變。念彼漢北鎖鑰。實爲海東干城。龍蟠泰華之顚。金城千堞。虎衛藜藿之地。鈐鎋一軍。建牙纛於城闉之間。世稱右輔節度。參籌策於廊廟之上。位列五營元戎。第昇平餘數百年。而壞弊非一二事。餉儲則徒擁虛簿。任他校吏之爲奸。軍容則一無可觀。奈彼老弱之過半。顧良將難其人矣。當是時屬之誰乎。惟卿。戎壇偉才。將門華胄。重佩禦營將印。嘉豹韜之著名。晩統三道樓船。喜鯨縣波之不警。中外歷試。熟手已別於盤根。望實俱優。群情允叶於笠轂。玆授卿以摠戎使。卿其祗服寵命。益恢雄韜。簽健兒而堅利甲兵。無忽春秋之組練。峙倉粟而繕修譙障。宜思陰雨之綢繆。於戱。體予心腹之敷。勉卿爪牙之托。竹符分虎。倚將軍之才猷。筍班揷豹。重摠戎之威望。不惟多誥。其須小心。故玆敎示。想宜知悉。知製敎李羽晉製進。
정조 10년
丙午四月十八日卯時。上御宣政殿。專經武臣殿講入侍時。行都承旨金尙集。左承旨李時秀。右承旨趙衍德。左副承旨李頤祥。右副承旨李謙煥。同副承旨李復永。假注書李儒修金祖淳。記注官承膺祚。記事官尹行任。直閣鄭大容。待敎李崑秀。考官領議政鄭存謙。兵曹判書鄭昌聖。行副司直徐有大。參考官輔德尹尙東。行副護軍李仁秀。司僕正尹㬦。副修撰李羽晉。以次進伏訖。存謙曰。日間聖體。若何。上曰。一樣矣。上曰。昨夜。卿以摠使薦望之故。當失睡。何時薦送乎。存謙曰。三更末矣。上曰。處分。何如。存謙曰。出於曲保之意。當之者。想必感泣無地矣。上曰。此家異於他家。近來戚畹。只有此一家。予必欲終始全保故。昨日雖不大段。予意欲防於未然。如是處分矣。存謙曰。聖意如此。孰不知之乎。處分果好矣。上曰。事變注書入侍。同爲擧行。儒修承命出。與李宗烈偕入。講員呼名時。講員李昌會病未入來。只書進字於擧案。上曰。訓鍊副正李昌會拿處。出榻敎講員武兼尹頤東應講時。不讀吐。直連句讀奏。擧措頗輕妄。上曰。尹頤東則拿處。仍命書傳敎曰。講員尹頤東筵席擧措。萬萬駭妄。本職爲先汰去。令該府拿問處之。上曰。告栍聲甚低。呼名每每錯呼。承旨。申飭。上曰。入侍注書事過後。竝禁推。出榻敎講畢。命退。諸臣以次退出。
정조 10년
丙午四月十八日巳時。上御重熙堂。右承旨入侍時。右承旨趙衍德。假注書金祖淳。記事官李崑秀尹行任。以次進伏訖。上命讀公事。仍命書判付訖。命退。承史以次退出。
정조 10년
行都承旨金尙集坐。左承旨李時秀坐。右承旨趙衍德坐直。左副承旨李頤祥坐直。右副承旨李謙煥坐。同副承旨李復永坐。注書金孝建病一員未差。假注書尹悌東仕李宗烈仕直。事變假注書任希鐸仕。
정조 10년
金尙集啓曰。明日常參經筵。取稟。傳曰。停。
정조 10년
以來二十一日。輪對。取稟。傳于趙衍德曰。爲之。
정조 10년
李頤祥啓曰。假注書李相璜。身病猝重。勢難察任。今姑改差。何如。傳曰。允。
정조 10년
李相璜改差。代李宗烈爲假注書。
정조 10년
傳于趙衍德曰。都承旨入侍。
정조 10년
尹光顔在外。代任希鐸爲事變假注書。
정조 10년
傳于趙衍德曰。政官牌招開政。在外吏曹參議許遞。前參議李集斗仍任。
정조 10년
吏曹口傳政事。吏曹參議單李集斗。
정조 10년
傳于李謙煥曰。大司憲聞有實故。大司成在外。元望筒竝勿施。今日政。以在京無故人差出。竝待下批牌招察任。
정조 10년
以黃海監司狀啓。老職人。依曾經定職例擧行事。傳于李頤祥曰。今日政下批。
정조 10년
有政。吏批。行判書李命植進。參判沈豐之牌不進。參議李集斗進。左副承旨李頤祥進。以申大升爲大司憲。金履素爲知敦寧。徐鼎修爲大司成。趙時偉爲同春秋。權漢緯爲監察。金履成爲典籍。安鼎大爲成歡察訪。成均博士單金麟采。
정조 10년
兵批。行判書鄭昌聖進。參判蔡弘履病。參議李亨元入直進。參知柳誼病。左承旨李時秀進。副司直李亨逵李敬養黃昇源趙鼎鎭徐龍輔洪仁浩徐鼎修。副司果洪義浩單付。
정조 10년
以黃海監司狀啓。平山府民家燒燼事。傳于李謙煥曰。本府才有蔥秀站之火。又有安城面二十戶之被燒。方農失所。極爲矜悶。嚴飭道伯。原恤典外。別樣願助。聞是孔道撥村。斫給材木。斯速奠接。形止狀聞事。回諭。
정조 10년
傳于李謙煥曰。坐直承旨入侍。
정조 10년
趙衍德。以禮曹言啓曰。今番專經文臣居不人。以兼讀諺解事。命下矣。卽者各其司擧案。以爲本曹佐郞崔逵翰。成均館直講金致泳。權知承文院副正字朴蓍壽權。能誦云矣。敢啓。傳曰。竝令替直。其中朴蓍壽。明日待令。
정조 10년
李謙煥。以承文院官員。都提調意啓曰。院製述官李旭祥有頉代。前別提具馨遠差下。冠帶常仕。何如。傳曰。允。
정조 10년
李時秀。以兵曹言啓曰。內禁衛將李邦五。身病猝重。時月之內。無望供職。呈狀乞遞。宿衛輪番之任。不可久曠改差。何如。傳曰。允。
정조 10년
李時秀。以訓鍊都監言啓曰。以專經武臣不通人禁推傳旨。依專經文臣例。能誦後。替直事。命下矣。不通人本局哨官李檍。南營入直。尹範九廣智營入直。竝能誦後替直之意。敢啓。傳曰。知道。
정조 10년
大司諫朴天衡。執義趙弘鎭。掌令魚錫齡。持平金遇國。校理金啓洛。副校理沈晉賢。修撰洪聖淵。副修撰李羽晉啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答三司曰。不允。
정조 10년
大司諫朴天衡。執義趙弘鎭。掌令魚錫齡。持平金遇國啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人炯采。亟命王府。夬施孥戮之典。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 10년
持平金遇國啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請尹得孚。嚴鞫得情。請亟寢煥九島配之命。卽令王府。拿來嚴鞫。夬正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。夬正王法。答府曰。不允。
정조 10년
丙午四月十九日巳時。上御重熙堂。右承旨入侍時。右承旨趙衍德。假注書尹悌東。記注官承膺祚。記事官尹行任。以次進伏訖。上曰。今日日氣甚好。想農家時候漸好矣。衍德曰。然矣。上曰。廳注書入侍。賤臣承命出。與李相璜偕入進伏。仍命退。承史以次退出。
정조 10년
丙午四月十九日午時。上御重熙堂。都承旨入侍時。行都承旨金尙集。假注書尹悌東。記注官承膺祚。記事官李崑秀。以次進伏訖。上曰。近來無日不風誠可怪矣。尙集曰。麥黃之時。例多有風。不是異事矣。上曰。麥事將何如云耶。尙集曰。日前聞東峽來者之言。則峽中麥農。將登熟。而來時沿路野麥。亦不下峽農云矣。上曰。然則民事誠幸矣。移秧亦爲始之云耶。尙集曰。姑未及時。而今方注秧云矣。仍命退。承史以次退出。
정조 10년
丙午四月十九日申時。上御重熙堂。坐直承旨入侍時。右承旨趙衍德。假注書李宗烈。記注官承膺祚。記事官李崑秀。以次進伏訖。上命讀公事。仍命退。承史以次退出。
정조 10년
行都承旨金尙集坐。左承旨李時秀坐直。右承旨未差。左副承旨李頤祥坐直。右副承旨李謙煥坐。同副承旨李復永坐。注書金孝建病一員未差。假注書尹悌東仕李宗烈仕直。事變假注書任希鐸仕。
정조 10년
傳于李時秀曰。大臣備局堂上引見。
정조 10년
以開城留守。各倉軍餉留庫穀加分事狀啓。傳于李頤祥曰。依狀請施行事。回諭。
정조 10년
以咸鏡監司。德源府民家失火事狀啓。傳于李時秀曰。觀此狀本。德源府民家燒燼。至於百十餘戶之多。方農失所。極爲矜惻。豈無別般施惠之擧。元恤典外。依年前咸興例。各給會付穀物。仍令道伯。嚴飭守宰。斫給材木。期於斯速奠接事。令廟堂行會。
정조 10년
李時秀啓曰。吏曹判書李命植。參判沈豐之。參議李集斗牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判更卽牌招。如何。傳曰。允。參議只推。更爲牌招。
정조 10년
李頤祥。以吏曹言啓曰。長陵令鄭晩錫呈狀內。身病甚重。勢難察任云。今姑改差。何如。傳曰。允。
정조 10년
有政。吏批。行判書李命植進。參判沈豐之牌不進。參議李集斗進。左承旨李時秀進。以蔡弘履爲大司憲。閔鍾顯爲大司成。金光岳爲左通禮。張錫胤爲元陵別檢。金明著爲典籍。兪彦鎬爲平市提調。沈有鎭爲刑曹參判。沈晉賢爲東學敎授。尹羽烈爲西學敎授。李崇祜爲兵曹參判。趙鼎鎭爲同義禁。
정조 10년
兵批。行判書鄭昌聖。參判李崇祜病。參議李亨元入直進。參知柳誼病。左副承旨李頤祥進。無政事。
정조 10년
傳于李時秀曰。吏兵批。下直卽下。而今始問之。尙不分付云。當該中官。爲先從重推考。司謁亦爲推考。
정조 10년
傳于李時秀曰。右承旨入侍。
정조 10년
以副校理尹羽烈牌不進罷職傳旨。傳于李復永曰。只推。
정조 10년
傳于李頤祥曰。召對爲之。
정조 10년
金尙集。以弘文館言啓曰。校理金啓洛。連呈辭單。不爲行公。卽爲牌招察任。何如。傳曰。與未肅拜玉堂。牌招入直可也。
정조 10년
李時秀。以訓鍊都監言啓曰。謹依御營廳草記批旨。武藝別監扈英哲。酗酒委折。嚴棍十度。發問目査問。則所供內以爲。矣身私習次。再昨日。往于南山。回路爲見矣父。歷入御營廳。騎士標下軍私習處所。則該廳頭目輩。勸以酒肉故。不得已略飮數杯後。又爲饋飯。而持飯標下軍以爲。同官之子許獻飯。事甚疲然云故。醉中怒其言。不食其飯。則頭目輩勸解故。强食數匙。仍爲歸來之際。沈醉不省人事。到兼大將門前。仰請矣。父之陞差。不然則除案爲辭而已。其外駭妄之言。實爲曖昧。雖死杖下。無他可達之辭云矣。旣有捧招草記之命。爲先取招以入之意。敢啓。傳曰。俄筵。欲問於卿後。處分矣。未果。軍門之紀律。如朝廷之有紀綱。以本營軍之子枝。無難往鬧於將臣。此而歇治。頑民之非理呼籲。何以禁戢。凡事關名分處。不可不嚴治。以正風俗。厥漢除名。降定軍伍。卿須各別懲治。可也。
정조 10년
司憲府啓目。粘前平安監司鄭一祥。彼人之薪島投接者。搜逐。不待廟堂指揮。焚燒迫逐。事極駭然。兵使李漢泰。常時不能飭邊之罪。在所難免。竝只以此照律。何如。判付啓。議處措語。全謄緘辭。烏在其獻讞之意。爾等推考。更爲議處爲良如敎。
정조 10년
丙午四月二十日午時。上御重熙堂。右承旨入侍時。右承旨趙衍德。假注書李宗烈。記注官承膺祚。記事官李崑秀。以次進伏訖。上曰。惠民提調入侍。賤臣承命出。與惠民提調徐有隣偕入進伏。上命書傳敎曰。右承旨聞有實𧏮。勢難供劇云。許遞。前望單子入之。仍命退。諸臣以次退出。
정조 10년
丙午四月二十日酉時。上御誠正閣。召對入侍時。參贊官李頤祥。侍讀官沈晉賢。檢討官李羽晉。待敎李崑秀。假注書李宗烈。記注官承膺祚。記事官尹行任。以次進伏訖。上命書榻敎曰。左承旨與典醫監惠民署提調入侍。賤臣承命出。與左承旨李時秀。典醫監提調鄭昌聖。惠民署提調徐有隣偕入進伏。上命諸臣。讀宋名臣錄。晉賢讀自范公貶饒州至師魯亦去而得罪矣。羽晉讀自公天性慈仁至自有次第也。頤祥讀自天聖明道中。至號爲四賢。崑秀讀自慶曆三年。至不載南海一物。賤臣讀自本名希古韶州人。至遂以將軍分司。膺祚讀自通判蘇州至聞者爲公縮頸。行任讀自文公作舍人時。至所至有大節聲。上命陳文義。晉賢曰。尹洙之言曰。好善之心。過於嫉惡。此固君子宅心之好處。若以爲國之道。言之。則彰善癉惡。實爲王政之大節。如鳥兩翼。如車兩輪。二者相須。不可偏重。而臣竊覸我殿下治國之法。則彰善之政。靡不用極。而癉惡之典。有時或忽。將未免有偏重偏輕之歎。伏願深留聖意焉。羽晉曰。文章盛衰。亦關治道之汚隆。五季之餘。文道淪喪。而尹洙歐陽修。以當世詞宗。大振古體。力矯時尙。終能悟後學。而變文風故。嘉祐多士。世稱歐尹之功矣。我東程式之文。不過爲雕蟲小技。而在昔名儒鉅工。無不藉手於公車之體。發軔於泮庠之課。而近來科文。全不成樣。毋論大小科。試券一出。見者齒冷。此雖人才不古。工程不力之致。而亦未必不由於主試者之誘掖奬勸。不及古之人也。如歐尹之才。雖難得之於今世。謂宜另擇成均之長。俾有恢張公道。振勵文風之效焉。上命典醫監提調惠民署提調進前曰。朝者賓筵。以疹疫之給藥救療。有所說話。而先朝壬戌年癘疫時。令醫司。給藥救之。則其在仰述之道。宜有拯濟之效矣。昌聖等曰。聖敎實出於普濟群生之德意。臣等敢不竭力對揚乎。上命書傳敎曰。苟存心愛物。雖未必博施而普濟。亦豈無一夫一婦之被其澤哉。昔在我祖宗朝。凡係懷保字恤之政。靡有不用其極。設典醫監。又設惠民活人署。疾病診救之。藥餌助給之。惠鮮之恩。先斯貧窮。壽考之化。覃及寰區。猗歟。盛矣。近聞疹疫熾行。又因調治昧方。醫藥失時。間不無札瘥之患云。彼衣食稍裕者。自可以及時看護。而至於貧士窮民之頷顑無告者。其誰與拯活之。念被光景。如在目中。人人診病。家家給藥。固難遽議。若就最貧窮之類。隨聞救濟。此或有一分實效。朝筵因領相言。問于登筵諸宰。僉議詢同。且聞先朝壬戌。亦有令醫司給藥之命。豈非予小子。所可仰述者耶。存恤之擧。疫癘無間。壬戌已例。正合遵用。令京兆之臣。將此傳敎。曉諭所管部內坊曲。無論班族常賤。至貧至窮。藥物無以自辦者。隨痛往告醫司。醫司揀定一二能醫之人。診疾給藥。間五日。形止修啓。今玆之敎。亶出於仰述列朝恤民之盛德。因舊典修明之耳。今若因是而一夫一婦。如有賴而全活。則亦足爲懷保之一助。其令有司。着意對揚。而合行事宜。醫司提擧。與京兆堂上。會于公廨。成出節目。仍令照此施行。又命書傳敎曰。明日。晝講爲之。又命書傳敎曰。金吾滯囚可悶。判義禁許遞。政官待明朝牌招開政。又命書榻敎曰。在外刑曹堂上許遞。仍命闕內入直武臣居不人。應講次待令。朴蓍壽使之來待。都摠都事李彦敬。守門將吳文常。承文院副正字朴蓍壽。以次進講訖。上曰。朴蓍壽追省記入直香室。香室官員。仍爲出去事。分付。仍命退。諸臣以次退出。
정조 10년
行都承旨金尙集坐。左承旨李時秀坐。右承旨徐龍輔坐直。左副承旨李頤祥坐直。右副承旨未差。同副承旨未差。注書金孝建病一員未差。假注書尹悌東仕李宗烈仕直。事變假注書任希鐸仕。
정조 10년
金尙集啓曰。知敦寧府事金履素除拜後。過三日不爲出肅。依定式推考警責。仍卽牌招察任。何如。傳曰。允。
정조 10년
李時秀。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
金尙集啓曰。右副承旨李謙煥。同副承旨李復永。今日不爲仕進。竝卽牌招。何如。傳曰。允。右副聞有實故。亦有應避之嫌云。許遞。前望單子入之。待下批。一體牌招。
정조 10년
承旨前望單子入之。徐龍輔洪仁浩落點。
정조 10년
傳于徐龍輔曰。右副承旨入侍。
정조 10년
以左副承旨洪仁浩牌不進罷職傳旨。傳于李時秀曰。許遞。前望單子入之。待下批牌招察任。
정조 10년
承旨前望單子入之。鄭存中落點。
정조 10년
以兩醫司疹疫救療節目。傳于李頤祥曰。觀此節目。極爲該詳。至於提擧朔捧之捐出。事面甚苟艱。藥需之定以二千數。亦未免硬定。此一款釐正。改書以入事。分付。
정조 10년
以軍器寺進上甲冑筒箇監造官別單。傳于李時秀曰。賞典依前式年例。捧傳旨。
정조 10년
傳于李時秀曰。同副承旨與前平安監司入侍。
정조 10년
金尙集。以成均館言啓曰。本館陞補。一年十二抄。逐朔設行。而有過限之慮。則當月念間。以限內不得爲之草記事。曾已定式矣。行大司成臣閔鍾顯在外。限內不得設行。令政院稟旨擧行。如何。傳曰。令政院催促。使之限內上來擧行。未肅拜學敎授改差。今日政差出。
정조 10년
兵曹口傳政事。副司果洪義浩。
정조 10년
李時秀。以司諫院言啓曰。新除授正言鄭東愼除拜後。尙未署經。同臺署經。備三員爲之者。自是古例。而司諫臣朴廣源。獻納臣許晊。俱爲在外。只有大司諫臣朴天衡。正言臣韓用龜。在前如此之時。乃有二員開坐。啓請署經之規。今亦依此例開坐署經之意。敢啓。傳曰。在外及未肅拜未署經兩司。許遞。今日政。以稍欲言事人差出。俾免謄傳之弊事。令政院分付。可也。
정조 10년
有政。吏批。行判書李命植進。參判沈豐之進。參議李集斗進。承旨徐龍輔進。以尹蓍東爲大司憲。李濟萬爲司諫。成種仁爲掌令。洪聖淵爲持平。李師濂爲獻納。柳畊爲正言。金履素爲刑曹判書。李在協爲判義禁。李勉兢李鼎德爲校理。李顯靖爲副校理。洪義浩爲修撰。李敬五爲副修撰。尹長烈爲文學。朴廣源爲兼弼善。鄭大容爲中學敎授。徐美修爲西學敎授。崔逵翰爲長陵令。尹師國爲同義禁。姜彝正爲修撰。徐浩修爲知敦寧。鄭宇淳爲工曹參判。延東憲爲禮曹佐郞。
정조 10년
兵批。行判書鄭昌聖病。參判李崇祜病。參議李亨元入直進。參知柳誼病。右承旨李時秀進。副司直金魯鎭金頤柱趙衍德。副司果具馨遠單付。
정조 10년
以司諫李濟萬。正言柳畊。持平洪聖淵牌不進罷職傳旨。傳于李頤祥曰。有除輒以違牌爲事。事體極爲未安。此傳旨勿施。以前牌。催促入來肅命。
정조 10년
玉堂前望單子入之。修撰李鼎運。副修撰申馥落點。
정조 10년
李頤祥。以弘文館言啓曰。新除授校理李顯靖。時在慶尙道安東地。副校理李鼎德。時在慶州地。修撰姜彝正。時在忠淸道公山地。經筵入番事緊。請竝斯速乘馹上來事。下諭。傳曰。依啓。
정조 10년
李頤祥。以弘文館言啓曰。新除授校理李顯鼎時在慶尙道安東地。副校理李鼎運。時在慶州地。修撰姜彝正。時在忠淸道公山地。經筵入番事緊。請竝斯速乘馹上來事。下諭。傳曰。奏御文字。何等莫重。僚員姓名。亦豈不知。修撰李鼎運在京。纔已違牌。則今於副校理李鼎德下諭草記。書以鼎運。已極不察。且於校理李顯靖下諭。又以他名書之。玉堂啓辭。事體不下於府院之啓。而有此前所未聞之擧。所失非細。入直玉堂。竝罷職。承宣之曚然捧納。亦難免溺職。遞差。姓名差誤。勢難賜批。此啓辭勿施。在家諸玉堂竝牌招。推移入直。啓辭更爲修整以入。
정조 10년
李頤祥啓曰。新除授副修撰申馥。方在罷散中。何以爲之。敢稟。傳曰。敍用。
정조 10년
以修撰李鼎運。副修撰申馥牌不進罷職傳旨。傳于李頤祥曰。無端違牌。極爲未安。更卽牌招。
정조 10년
金尙集。以弘文館言啓曰。副校理尹羽烈。旣有只推之命。卽爲牌招察任。何如。傳曰。允。
정조 10년
李時秀。以兵曹言啓曰。今番專經武臣殿講時。不通人。能誦間罰直矣。訓鍊副正李昌會。都摠都事李彦敬。備邊司郞廳李謙會。訓鍊都監哨官尹範九李檍等。今已能誦。依例替直。訓鍊僉正李潤集。主簿趙義鎭。守門將吳文常等。尙未能誦。使之仍直之意。敢啓。傳曰。知道。趙義鎭便是能誦。特因栍籤之從下。而然使之一體替直。可也。
정조 10년
李時秀。以兵曹言啓曰。因兩醫司。疹𤶣救療節目。醫官所騎靑坡蘆原兩驛騎馬各一匹。限救療間立待之意。敢啓。傳曰。知道。本兵。京立騎馬中。除出定立。俾無外驛馬等待之弊。可也。
정조 10년
李時秀。以訓鍊都監言啓曰。依傳敎。武藝別監扈英喆降定軍伍後。各別懲治之意。敢啓。傳曰。知道。
정조 10년
右副承旨李謙煥疏曰。伏以。臣姿本譾劣。跡甚孤孑而徒以先故。偏蒙聖渥。累叨近蜜。荐除諫長。恩旣至矣。榮已極矣。閤門攢祝。涓埃莫效。尋常隕越。若臨淵谷。願何敢更有他望。而情私所激。不敢自阻於孝理之世。玆敢仰籲於仁覆之天。惟聖明少垂察焉。臣以孤露餘生。恃以爲命者。惟八耋慈母而已。臣家本寒窶。又拙營生。自幼而及壯。自書生而至通籍。口中之食。身上之衣。莫非臣母所拮据。而臣則曾無一事可以仰報母恩。居不得奉甘旨。病不得供刀圭。年前待罪洪州時。適値飢歲。亦未得將往。子職闕而人理虧矣。至今思之。心焉怵惕。況臣母。少多疾病。老益添痼。居常伏枕。奄奄有難支之慮。臣若徒懷嚴畏之心。不以此時陳懇。則烏鳥之情。何以得伸。伏乞聖慈。諒臣之私。矜臣之情。特令選部。畀臣一小邑。俾得滫瀡無闕。醫藥以時。則臣母子。感泣洪恩。聚首祝天。爲如何哉。答曰。省疏具悉。疏辭。下該曹稟處。
정조 10년
丙午四月二十一日巳時。上御重熙堂。右承旨入侍時。右承旨徐龍輔。假注書李宗烈。記事官李崑秀尹行任。以次進伏訖。上曰。吏批有闕窠。今日政。盡爲擬入事。分付。賤臣承命出傳。還入進伏。上曰。書筵冊子。多有漏落處。分付玉堂。進講冊子。卽速持入。賤臣承命出。持入進伏。上覽訖。仍命退。承史以次退出。
정조 10년
丙午四月二十一日午時。上御誠正閣。同副承旨與前平安監司入侍時。同副承旨李復永。假注書李宗烈。記注官承膺祚。記事官尹行任。前平安監司鄭一祥。以次進伏訖。一祥進前曰。近日寒暖不適。聖體。若何。上曰。一樣矣。謂一祥曰。卿之氣色。勝於下去時。以閑養之故。能如是乎。第薪島事。近來則何如。而彼人來接。爲幾許數乎。一祥曰。當初出來者。至於六百餘名之多故。該府使入去搜討。則彼人輩。若不動念。無捨去之意矣。今番出來。太半爲前日之來者矣。上曰。去年不能盡逐而隱諱故。頻頻如此。卿於此。能知其前日之過乎。一祥曰。極涉惶悚。而去年該府使。以此獲罪故。今番則大張威儀。盡燒其樹木廬舍云矣。上曰。李潤彬可謂膽大。而燒火則過矣。且其處議論。以爲。何如。一祥曰。移置彌串鎭則可以防守云。而凍氷之時。則不得通涉故。有難輕議矣。上曰。這間雨澤。道內。何如。一祥曰。臣之離發時。連得二犁雨。其間想已沾洽矣。一祥曰。頃者掩骸之政。實出於德意。臣不勝欽仰矣。上曰。西路則不爲夥然云。何以爲之乎。一祥曰。方農役民。非但可悶。當旱改莎。亦爲無益故。申飭道內。就其最甚者。趁今修補。而其餘秋夕後。更爲補莎云矣。上曰。道內守宰中。出入承宣之人。果能盡心治民。而定州牧。亦何如。一祥曰。多有過不及之弊矣。上曰。香山紙役僧弊大段故。訓將日昨出擧條。卿須出考擧條。一祥曰。香山猶若金剛。多有遊覽之人故。爲弊大矣。仍命退。諸臣以次退出。
정조 10년
丙午四月二十一日申時。上御重熙堂。右承旨入侍時。右承旨徐龍輔。假注書李宗烈。記事官李崑秀尹行任。以次進伏訖。上命書榻敎曰。在外承旨許遞。前望單子入之。又命書榻敎曰。新除授臺諫。待下批牌招。又命書傳敎曰。新除玉堂中。洪義浩李敬五俱有實故云。竝許遞。前望單子入之。又命書榻敎曰。未肅拜禁府堂上許遞。今日政差出。與新除授判義禁牌招。時囚捧供待判下。仍令今日議處。又命書榻敎曰。左副承旨牌招。又命惠民署。頒藥節目。催促入之。賤臣承命出。持節目。還入進伏。上覽訖。命漢城府謄出傳敎一本。催促。使之入來。仍命退。承史以次退出。
정조 10년
行都承旨金尙集坐直。行左承旨李秉模坐直。右承旨未差。左副承旨李時秀病。右副承旨徐龍輔坐。同副承旨李頤祥受由。注書金孝建病一員未差。假注書尹悌東仕直李宗烈仕。事變假注書任希鐸仕。
정조 10년
承旨前望單子入之。李秉模沈有鎭落點。
정조 10년
玉堂前望單子入之。校理李鼎揆落點。
정조 10년
金尙集啓曰。新除授左承旨李秉模。卽爲牌招。何如。傳曰。允。
정조 10년
李秉模啓曰。惠民署提調李福源徐有隣。典醫監提調鄭昌聖。依下敎來待矣。傳曰。入侍。
정조 10년
傳于李頤祥曰。右承旨無以登降殿陛。詣閤之後。不得入侍云。許遞。
정조 10년
兵曹啓目。粘浦項前別將李大蕃。兩次極活之數。至於五十八名之多。似當依法典。施以加資之典是白乎矣。係干恩賞。自下不敢擅便。上裁。何如。判付啓。依回啓。施行爲有矣。今日政下批爲良如敎。
정조 10년
有政。吏批。行判書李命植進。參判沈豐之牌不進。參議李集斗式暇。承旨李秉模進。以成德雨爲校理。以李彦祐爲副校理。李錫夏安策爲修撰。洪義浩爲副修撰。金頤柱爲刑曹參判。白興三爲典籍。兵批。行判書鄭昌聖進。參判李崇祐入直進。參議李亨元病。參知柳誼病。承旨李頤祥進。以任希曾爲同知。徐有和趙駿逵爲內禁將。鄭宅昌爲武兼。副護軍朴廣源單付。副司直蔡弘履李謙煥洪仁浩鄭宅中李復永吳泰賢尹載命許晊單付。副司果李敬五鄭東㥀單付。再政。韓後裕爲五衛將。
정조 10년
監印廳郞廳。以摠裁大臣意啓曰。羹墻錄印出之役。今已告訖。進書日字。令日官推擇。則今月二十五日辰時爲吉云。以此日時擧行之意。敢啓。傳于金尙集曰。知道。
정조 10년
李秉模。以吏曹言啓曰。順康園守奉官尹持範除拜後。過限未上來。依例改差。何如。傳曰。允。
정조 10년
禁府啓目。天安郡守沈禧原情云云。傳旨問目內辭緣。泛稱遲晩。所當請刑是白乎矣。旣有待判下議處之命。判下後擧行。何如。啓。依允。又啓目。禮山前縣監林泰遠原情云云。問目內辭緣。泛稱遲晩。所當請刑是白乎矣。旣有待判下議處之命。判下後擧行。何如。啓。依允。又啓目。武臣兼宣傳官尹頤東原情云云。傳旨內辭緣。泛稱遲晩。所當請刑是白乎矣。曾經宣傳官。勿爲請刑。載在大典通編。旣有待判下議處之命。判下後擧行。何如。啓。依允。又啓目。康翎縣監李爗原情云云。傳旨內辭緣。泛稱遲晩。所當請刑是白乎矣。旣有待判下議處之命。判下後擧行。何如。啓。依允。又啓目。前海南縣監白師誾原情云云。傳旨內辭意。發問目。反覆嚴問是白乎矣。漫漶納招。終不直陳。究厥情狀。萬萬痛惡。所當請刑是白乎矣。曾經閫帥。勿爲請刑。載在大典通編。且有嚴問以聞之命。上裁。何如。判付啓。渠罪旣係罔赦。爰辭亦不發明。潛通宦寺。自有當律。不可以事在逆節未露之前。有所一分曲貸兺除良。渠之地閥。逈異於等閑武弁。而干此科罹此罪。以朝家切惡痛懲之心。雖施誅殛之典。渠當甘伏之不暇。而朝家於此弁事。曾有聞知者。月前。前秋判擧條批旨。欲以此一款提及。而事近屑越。且欲待就拿後。原情判付矣。丙戌以後。宦寺不畏邦憲之至嚴。與宣傳官輩。無不締交密暱。馴致丙丁之凶逆乙仍于。丁酉鞫廳時。除非情跡已綻者。皆付勿問之科。許其革舊自新者。出於矜其無識。化彼龍蛇之意是如乎。至於此囚段。在參下時。內帑庫射場。獨不與宦寺。比肩耦射。諸璫擧皆切齒。以渠此心。乃反有此書問之事。決是常情之外。此必厥宦。自有院隷所犯。渠亦畏其陰中隨衆書問。而然以跡較情。綽有一線生路。而渠之不能堅守。初仕時所執者。此尤萬萬痛駭。況旀似此重犯情與跡。不須論也。此囚爲先遠地定配。以示朝家嚴法禁之意爲良如敎。
정조 10년
大司憲尹蓍東。大司諫朴天衡。執義趙弘鎭。掌令魚錫齡。持平洪聖淵金遇國。校理李鼎運。副校理沈晉賢。正言韓用龜柳畊。副修撰申馥啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答三司曰。不允。
정조 10년
大司憲尹蓍東。大司諫朴天衡。執義趙弘鎭。掌令魚錫齡。持平洪聖淵金遇國。正言韓用龜柳畊啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人炯采。亟命王府。夬施孥戮之典。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 10년
掌令魚錫齡啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請尹得孚。嚴鞫得情。請亟寢煥九島配之命。卽令王府。拿來嚴鞫。夬正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。夬正王法。新除授掌令成種仁。時在京畿高陽地。請斯速乘馹上來事。下諭。答府曰。不允。下諭事。依啓。
정조 10년
正言韓用龜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。快正王法。請還發配罪人宋迪中。亟令王府。拿來嚴鞫。期於得情。新除授獻納李師濂。時在京畿交河地。斯速乘馹上來事。下諭。答院曰。不允。宋迪中事。龍範査事間。姑勿煩。請下諭事。依啓。
정조 10년
丙午四月二十二日辰時。上御重熙堂。右承旨入侍時。右承旨徐龍輔。假注書尹悌東。記注官承膺祚。記事官李崑秀。以次進伏訖。上曰。惠民提調入侍。賤臣承命出。與徐有隣偕入進伏。命書傳敎曰。玉堂未差之代。前望單子入之。待下批牌招入直。又命書傳敎曰。玉堂上番番次苟艱。在外玉堂許遞。政官牌招開政。上曰。惠民提調典醫提調來待。出榻敎仍命退。諸臣以次退出。
정조 10년
丙午四月二十二日未時。上御誠正閣。惠民署提調。典醫監提調入侍時。行左承旨李秉模。假注書李宗烈。記注官承膺祚。記事官李崑秀。惠民署提調李福源。提調徐有隣。典醫監提調鄭昌聖。以次進伏訖。福源進前曰。日間聖體。若何。上曰。一樣矣。謂福源曰。疹疫救療節目。纔已啓下。而兩醫司何以擧行乎。福源曰。今方依節目。次第擧行計料。而安神丸牛黃膏等藥。亦方製之。兩提擧親自監製云矣。上曰。有始無終。固爲可悶。忽於始而愼於終。亦非普濟之道。若非十分着念。則難以適中矣。有隣等曰。誠如聖敎。臣等敢不竭心奉行。期有實效乎。上曰。安神丸牛黃膏之屬。異於草材。物力能無不足之歎乎。有隣曰。第觀事勢。如或不足。則勢將自賑廳添給矣。上曰。疹疫之作。專由中運之客氣。其所療治之方。不一其道。症情旣殊。藥路隨異。從古醫人之精通術業者。必以運氣爲先。疹疫未出之前。預作通行之方。以備前頭之用者有之。疹疫已出之後。察其歲運。參以時候。拈出一方。輪試萬民者有之。今年疹疫。亦一運氣。中外之許多業醫者。何獨無此等之方此等之人哉。前知申之言。固似迂闊。予則曰不無意見。今若誠心廣求於中外。得來對症之通行良方。一依痘疹方。救荒全書印頒之古例爲之。果有普濟群生之效。則不亦大幸。卿等旣登筵席。各陳所見。可也。福源曰。京裏行世之醫。雖多經歷熟習之人。而至於運氣。未必曉解。四方之廣而豈無其人乎。昌聖曰。嶺南素多著名之醫。必有留意於此等方文者矣。有隣曰。臣曾按湖南時見之。則業醫者。多主運氣。人頗傳習。今若廣加搜問。則亦似有合試之良方矣。福源曰。今日下敎。實出於普濟群生。靡不用極之德意。自廟堂。措辭行會於兩道道臣。知委列邑。廣加搜訪。毋論士族鄕品。與古方新方。如有精通運氣。錄出方文之人。則使之來呈營邑。轉上京司。以爲爛加裁擇。遍試中外之地。何如。上曰。依爲之。令廟堂。措辭知委京外儒士之業醫者。恥其自衒胥靡之藏方者。難於來告。若有閣而未達之弊。甚非朝家爲吾民勤諮之本意。古有求逸書除官之事。苟獲壽民良方。行之有灼然之效。其功豈比逸書之來獻。以此意曉諭。可也。仍傳曰。京中則通衢。揭示榜文。應旨者。自京兆草記事。分付。出擧條命書榻敎曰。右承旨與監印堂上入侍。賤臣承命出。與右承旨徐龍輔。監印堂上金尙集偕入進伏。福源曰。醫司譯院提調。適皆入侍。臣有所稟達者矣。昨冬褒貶時。因下敎。醫譯皆書題目。而名係醫案譯案者。無論前銜時任。皆參貶坐。無職事而書題目。事近無實。且員額甚多。入啓貶目。太涉繁冗。此後則只任官錄官。書入題目。何如。上曰。依爲之。出擧條福源曰。日前因江上御史書啓。有倭譯三人。自本院。從願施賞之命矣。三人所願。皆在等第。適有聰敏一窠故。依啓下次第一人。先爲塡差。二人亦當待窠塡差。而等第之規。試講試製。取其優等。若於取才之外。別開酬勞之例。則旣乖勸奬之本意。又致紛競之弊習。開刊譯書。修補院宇。以圖功勞之類。臣皆一切不許。蓋慮譯業之無以勸奬。譯習之日益紛競也。此後則取才外。以功勞圖得等第者。切勿許施。永爲定式。何如。上曰。提調之意。何如。秉模曰。取才等第。便同科試。一開酬勞之路。恐關日後之弊矣。上曰。依爲之。伊時賞典。仍該堂言。有自該院。從願施行之命。而伊後見草記。已知其如何。今又聞卿所奏。除試酬勞之例。自卿一切防塞云。旣聞之後。何嫌銷刻。且今擧條依施之後。未擧行二人。將無歸屬。亦欠綜核之政。向日該堂擧條批答中。從願施行四字抹去。以一體加資改付標。以示用卿言。尊事體之意。可也。出擧條福源曰。譯官之善爲漢淸語者。固已尠少。而至於蒙譯。尤不成樣。尋常說話。不能通曉。入彼境後。雖見蒙人。絶無酬酢之事。目下雖無緊關用處。旣設其學。不可如是無實。欲令勸課講習。而本業冊子。元甚零星。又多散缺。無以肄業云。前頭使行時。蒙學冊子。使之搜訪得來。蒙譯與蒙人接語之道。亦宜另加留意。譯官則自本院。固當申飭。而照管指揮之責。專在使臣。以此意。出擧條分付。何如。上曰。依爲之。出擧條有隣曰。兩醫司疹疫救療之方。節目今已就緖。藥物亦幾措備。而聞近來患疹之人。多服皮稷木麥之屬云。一體覓置。似合事宜。先令司僕寺。量宜輸送于兩醫司。此若不足。則分付畿營。從附近邑常賑穀中。取用。何如。上曰。依爲之。出擧條上曰。召對爲之。賤臣承命出。與參贊官李頤祥。直閣鄭大容。侍讀官李鼎運。檢討官申馥偕入進伏。上命兩醫司提調先退。仍命諸臣。讀宋名臣錄。鼎運讀自監益州。交子務。蜀用鐵錢。至公遂求解職。馥讀自慶曆中。孫甫蔡襄爲諫官。至亦安得言乎。頤祥讀自元昊反河西。至未嘗不稱其賢也。大容讀自人嘗與一硯。至取其書藏祕府。上命陳文義。鼎運曰。宋之范杜。俱稱賢相。而其論慶宗諒之坐法也。議論矛盾。亦未免低仰於其間。夫法者。人主之𣠽柄。而有國之金石也。雖以人主之尊。亦不得撓改者。誠以刑政失平。安危斯係故也。有功者必受賞。有罪者必抵罪。然後始可言治道之要矣。伏願聖上留意焉。馥曰。今以孫甫却硯一事觀之。其曰一擔水。纔直三錢買。此何爲者。誠知言也。夫凡物。以適用爲貴。自外面視之。雖有雕刻絢采之飾。而其爲用則一也。由是言之。後世不急之務。無用之官。如此硯者多矣。古之聖王。不以觀美爲貴。而惟以實用爲務。伏願殿下。於此等處。深加體念焉。命退。諸臣以次退出。
정조 10년
行都承旨金尙集坐。行左承旨李秉模坐直。右承旨未差。左副承旨李時秀病。右副承旨徐龍輔坐直。同副承旨李頤祥受由。注書金孝建病一員未差。假注書尹悌東仕李宗烈仕直。事變假注書任希鐸仕。
정조 10년
金尙集啓曰。刑曹判書金履素。除拜後過三日。不爲出肅。依定式推考警責。仍卽牌招察任。何如。傳曰。允。
정조 10년
李秉模啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
李秉模啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于金尙集曰。都承旨馳詣永寧殿。奉審摘奸以來。
정조 10년
李秉模啓曰。明日抄啓文臣課講。何承旨進去乎。敢稟。傳曰。都承旨進去。
정조 10년
傳于金尙集曰。課講入侍。
정조 10년
以咸鏡監司罪人干連人等捧招密啓。傳于李秉模曰。觀此狀本。龍範根因。已捉得。到今可以究竟。其中首倡人等。問于大臣決處。更當措辭。下諭。干連諸人。卿其先卽分等。便宜酌放。俾無滯囚之弊事。回諭。
정조 10년
以慶尙監司狀啓。金山郡民家燒燼事。傳于李秉模曰。金山郡被燒民戶。至於六十六戶之多。方農失所。極爲矜惻。令道伯。拔例顧助。斯速結構奠接。仍令嚴飭守宰。躬自察飭。期於從近完役事。措辭行會。
정조 10년
以忠淸監司啓本。道內各邑掩骸事。傳于徐龍輔曰。觀此啓本。殘邑擧行。皆勝於雄州。且有會減之命。令該廳。依初下敎。卽爲計減事。分付。
정조 10년
傳于李秉模曰。坐直承旨入侍。
정조 10년
李秉模。以義禁府言啓曰。時囚罪人白師誾口招公事判付內。爲先遠地定配事。命下矣。白師誾。平安道熙川郡遠地定配。而以判付內辭意。具罪目。依例發遣府書吏。押送配所。何如。傳曰。允。
정조 10년
大司憲尹蓍東。大司諫朴天衡。執義趙弘鎭。掌令魚錫齡。持平洪聖淵金遇國。正言韓用龜柳畊啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人炯采。亟命王府。夬施孥戮之典。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 10년
持平洪聖淵啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請尹得孚。嚴鞫得情。請亟寢煥九島配之命。卽令王府。拿來嚴鞫。夬正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。夬正王法。潛通宦寺。罪犯何如。而況且逆宦效忠之陰狡凶獰。雖在逆節未露之前。固當深惡痛絶之不暇。而噫。彼白師誾。地閥資歷。尤與人自別。而乃反貽書交通。以至畢境現露。究厥罪狀。尤極痛惋。以此負犯。不可遠配而止。請熙川郡定配罪人白師誾。亟施島配之典。答府曰。不允。白師誾事。依啓。
정조 10년
正言韓用龜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。夬正王法。請還發配所罪人宋迪中。亟令王府。拿來嚴鞫。期於得情。南衙北寺。外內隔截。苟或潛通。厥罪罔赦。而況且逆宦效忠之窮凶情節。卽覆載之所難容。雖在其逆節未露之前。噫。彼白師誾。渠之地處。非比他人。而抑何心腸。乃反貽書問訊。以至現捉於書籍搜驗之時。究厥情狀。萬萬痛惡。其在嚴國法。折奸萌之道。決不可遠配而止。請熙川郡定配罪人白師誾。亟施島配之典。答院曰。不允。白師誾事。依啓。
정조 10년
大司憲尹蓍東疏曰。伏以。國朝銓注之法。最重臺選。臺選之中。其地淸望峻。不可人人而輕授者。莫憲長若也。必擇身名無累。言議見重者而處之。猶懼其難於稱塞。雖人以世降。官由人輕。未嘗有滓穢如臣。幸會一時之恩眷。冒竊非據之重任。又或承襲先蔭。早踐華膴。中致顚躓。自速殃咎。一斥而不復者。亦復何限。臣則泥塗石穽。厚蒙拯拔之大恩。蔑識菲才。了無報答之小效。愧恐徒積。譴責是俟。豈意榮名轉加。華銜狎至。乃以至難愼之職。被于最卽當之身。汚明時風憲之選。爲一世譏議之資乎。近密之榮顯極矣。籌司之緊重尙矣。猶可諉之於含恩畏義。先後奔走之圖。而乃若見職。則不可引此例。而厭然冒當者。不待臣一二言。而聖明亦必俯燭之矣。況臣私義。有難進身於臺地。春初諫省之叨。引避陳懇。卽許遞解。官名雖殊處義則同。參前倚衡。承膺無路。伏乞聖慈。天地父母。亟命鐫削。臣新授大司憲之任。仍令選部。勿復檢擬。以重官方。以安賤分。抑臣。猥以陋末。敢承羹墻錄編校之命。刊役告竣。進獻卜日。區區愚愛。亦願因是而竊有祝焉。伏惟我聖上。以不世出之姿。當大有爲之會。凡於政令施措之間。夫熟非留心用力處也。而方今之所可自勉者。莫有過於繼述二字。書曰。監于先王成憲。其永無愆。宋臣范祖禹之言曰。與其遠法三代。莫若近法祖宗。嗚呼。祖功宗德。我朝爲盛。聖德至善。良法美制。輝暎簡編。史不勝書。惟我殿下之所以監法而體行之者。其必親切喫緊。自有不期然而然者。猗歟。盛哉。創業垂統之美。敬天勤民之實。聖聖相傳。丕顯丕承。粵我先大王誕撫五十年。熙皞之治。載垂億萬世。貽燕之謨。盛德之符。大耋是享。今日愚臣之爲殿下顒若之誠。卜爾之祝。實有倍於他人。而尤有切於他時。伏願聖明。垂察而加之意焉。嗚呼。日月邁矣。天位艱矣。母曰聖學之已躋緝熙。而益懋念終始之道。母曰聖治之已臻平明。而益究正本末之要。莫謂凶孽不足誅。而或靳執法之爭。莫謂賊萌不足憂。而或忽備豫之策。一言一行。一政一令。動遵先志。恪守成法。又若春宮輔導。尤爲今日之大本急務。必須別簡賓師。廣選僚屬。以繼列聖朝俾輔後嗣之美規。更宜正已而率。克念身敎之從。遇物則誨。恒軫心法之傳。則太平萬世。其將自此基矣。亦望殿下念之哉。臣無任云云。答曰。省疏具悉。所陳當留意。卿其勿辭行公。
정조 10년
丙午四月二十三日卯時。上御誠正閣。抄啓文臣課講入侍時。行都承旨金尙集。假注書尹悌東。記事官許鞏。記注官承膺祚。原任提學徐浩修。檢校直閣李秉模。以次進伏訖。上曰。應講文臣。次次進前。浩修等。考講訖。上曰。綱目應講之人。最多居不。此冊最難而然乎。浩修曰。卷數最多。似未及練看而然矣。秉模曰。昨日課試。同等之人。何以爲之乎。上曰。更爲比較。可也。浩修曰。御製繕寫。事體至重。寫字官之正書三百張者。自本閣啓稟賞加事。曾有啓下節目矣。最初節目中。以五百張議定入啓。而自上。深軫渠輩之勤勞。特敎減爲三百張矣。目今鱗次繕寫。漸至浩繁。而洽滿三百張者。已有三人。若依節目施行。則待令寫字官。殆將年年陞資矣。事係恩賞。恐不可屑越。更以初節目五百張定式。則似無濫雜之慮故。敢此仰達矣。上曰。依爲之。出擧條命書傳敎曰。大司憲批下。卽爲牌招。使之監印廳仕進。仍命退。諸臣以次退出。
정조 10년
丙午四月二十三日巳時。上御重熙堂。右副承旨入侍時。右副承旨徐龍輔。假注書李宗烈。記注官承膺祚。記事官李崑秀。以次進伏訖。上命書傳敎曰。都承旨馳詣永寧殿。奉審摘奸以來。仍命退。承史以次退出。
정조 10년
行都承旨金尙集坐。行左承旨李秉模坐。右承旨李時秀坐。左副承旨趙興鎭坐直。右副承旨徐龍輔坐。同副承旨李鼎揆坐直。注書金孝建病一員未差。假注書尹悌東侍講院直李宗烈仕直。事變假注書任希鐸仕。
정조 10년
趙興鎭。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
傳于金尙集曰。左承旨馳詣永寧殿修改處。奉審以來。
정조 10년
金尙集啓曰。左承旨李時秀。今日不爲仕進。卽爲牌招。何如。傳曰。允。
정조 10년
趙興鎭啓曰。禁衛營將軍來言。今日本營軍兵。日次私習云矣。敢啓。傳曰。知道。
정조 10년
傳于趙興鎭曰。右副承旨入侍。
정조 10년
宗廟都提調前望單子入之。判府事徐命善落點。
정조 10년
承旨前望單子入之。趙興鎭李鼎揆落點。
정조 10년
傳于趙興鎭曰。此後闕門仍留及留門時。許入許出之人。招致宣傳官。分付標信宣傳官。擧行後還告該房事。定式施行。
정조 10년
趙興鎭。以弘文館言啓曰。新除授校理成德雨。副校理李彦祜。修撰安策。副修撰洪義浩。竝卽牌招察任。何如。傳曰。允。
정조 10년
李鼎揆。以御營廳言啓曰。本廳中軍白東俊。身病甚重。勢難察任。改差。何如。傳曰。允。
정조 10년
司憲府照目。前平安監司鄭一祥。兵使李漢泰等矣。邊禁在所當嚴。況城將巡邊之時。不能盡心察戢。致使彼人。投接我境。寧有如許紀綱。身處藩閫重寄。常時不能檢飭之失。在所難免。竝緘辭。從重推考。罪從一科。各杖八十收贖。竝只公罪。奉敎依允爲旀。竝功減一等爲良如敎。
정조 10년
領議政鄭存謙箚曰。伏以。閟宮修改。事體至重。而緣臣病故。不得備員進參。虧分闕禮。自陷大戾。特蒙聖度涵貸。罪之不加。曲賜體諒。聖恩愈隆。臣罪冞著。感悚之極。不知所以自措也。惟有遄被譴何。可以少安賤分。伏願亟降處分焉。仍念臣。復叨匪據。居然三朔。若其歇後無用之實。聖鑑在上。臣何敢復事覶縷。而人之日用事爲。只是精神。臣自經類中之症。病在方寸。祟是風痰。昏謬顚錯。平居云爲。已多乖常。及夫受任以後。感恩怵義。口不敢言病。憂其思之所不逮。强其力之所不及。奔走殫竭。以圖萬一之酬。而一經公故。宿症蓰劇。前忘後失。十顚八倒。雖以著於外者觀之。不可責之以平人也明矣。實狀旣如是。而猶復自揜。蹲冒於百責俱萃之地。不思所以自處。則臣固不足言。其於國事何哉。每一念此。夜不能寐。向筵冒瀆。寔出肝肺。臣豈敢一毫假飾。重犯欺天之罪也。今日卽賓對日次。而亦無自力。玆敢略控短箚。仰首哀籲。伏乞天地父母。特垂矜諒。亟賜鐫免。以幸公私焉。取進止。答曰。省箚具悉卿懇。未參賓對。何用過辭。卿其安心勿辭。後次對來會。仍傳曰。此批答。遣史官。傳諭于領議政。
정조 10년
大司憲尹蓍東。大司諫朴天衡。執義趙弘鎭。掌令魚錫齡。持平洪聖淵金遇國。校理李鼎運。副校理沈晉賢。正言韓用龜柳畊。修撰李錫夏。副修撰申馥啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答三司曰。不允。
정조 10년
大司憲尹蓍東。大司諫朴天衡。執義趙弘鎭。掌令魚錫齡。持平洪聖淵金遇國。正言韓用龜柳畊啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人炯采。亟命王府。夬施孥戮之典。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭。親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 10년
正言柳畊啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。夬正王法。請還發配所罪人宋迪中。亟令王府。拿來嚴鞫。期於得情。答院曰。不允。
정조 10년
同義禁尹師國疏曰。伏以。臣日前伏奉金吾除命。牌召踵至。而第臣。與判義禁臣李在協。有娚妹應避之嫌。揆以公格。自在當遞故。未免坐違。尙切兢惶。家有拘忌之疾。亦不敢露章自列。今始出次齋沐。經宿呼籲。伏乞亟命有司。照例遞改焉。答曰。省疏具悉。疏辭。下該曹稟處。
정조 10년
丙午四月二十四日辰時。上御重熙堂。右副承旨入侍時。右副承旨徐龍輔。假注書李宗烈。記注官承膺祚。記事官李崑秀。以次進伏訖。上命書傳敎曰。修改時移還安。事體至爲重大。而本署提擧。雖不備員。仍爲擧行。必是因循謬例而然。此後移還安時。都提擧提擧。備員進參。仍令載之廟社宮儀範。又命書傳敎曰。雖已還安。提擧之以次官替行。終涉未安。聞有所愼。無以進參云。領相兼帶本署都提擧。今姑勉副。前望單子入之。待下批。新除授都提擧進詣奉審。如已事畢。殿外役處。奉審後。退去事。知悉。又命書傳敎曰。同副承旨聞其實病。勢難行公云。許遞。與未差之代。前望單子入之。待下批。牌招察任。仍命退。承史以次退出。
정조 10년
丙午四月二十四日酉時。上御重熙堂。坐直承旨入侍時。左副承旨趙興鎭。假注書李宗烈。記注官承膺祚。記事官李崑秀。以次進伏訖。興鎭曰。同罪未敍人。隨卽提稟事。曾有定式矣。前校理申馥申耆。俱是同罪之人。而申馥旣已蒙敍。敢此仰達矣。上曰。敍用。可也。出擧條命退。承史以次退出。
정조 10년
兼都承旨金尙集坐。左承旨李時秀坐。右承旨趙興鎭坐直。左副承旨趙衍德未肅拜。右副承旨李鼎揆坐。同副承旨安廷玹坐直。注書金孝建病一員未差。假注書尹悌東仕李宗烈仕直。事變假注書任希鐸仕。
정조 10년
傳于李時秀曰。同副承旨與監印堂上入侍。
정조 10년
承旨前望單子入之。安廷玹落點。
정조 10년
傳于李時秀曰。新除授承旨。牌招察任。
정조 10년
傳于李時秀曰。召對爲之。
정조 10년
傳于趙興鎭曰。軍士房承旨入侍。
정조 10년
金尙集啓曰。右副承旨李謙煥。時在京畿衿川地。斯速乘馹上來事。下諭。何如。傳曰。許遞。今日政差出。
정조 10년
金尙集。以吏批言啓曰。全羅道老職加資狀啓。有今日政。竝下批之命矣。其中良人趙天福妻年九十。旣非士族。係是法外。依例置之。前同知金萬柱妻。故嘉善高尙義妻。年雖九十。亦無士族。婦女之區別。更令道臣。詳査狀聞後擧行。何如。傳曰。允。
정조 10년
安廷玹。以兵曹言啓曰。兼都承旨單付知中樞事。定式草記。旣已。允下矣。當爲下批。而時無見窠。依例作闕。下批之意。敢啓。傳曰。知道。
정조 10년
安廷玹。以兵曹言啓曰。兼都承旨之樞銜軍銜間。指一定式事。命下矣。取考壬寅冬諸大臣收議。則其時領議政徐命善。以爲。大司成本非兼帶。而以實職兼帶。亦多有之。此可爲傍照之一端云矣。承宣劇務。雖不可以實職。兼帶資憲承旨。格例自別。此後。以都承旨陞資憲者。單付知中樞兼帶事。定式施行。何如。傳曰。允。
정조 10년
李時秀。以兵曹言啓曰。兼司僕將徐英輔。以別軍職。職務相妨。勢難兩處供職。呈狀乞遞。不可强令察任。今姑改差。何如。傳曰。允。
정조 10년
金尙集啓曰。吏曹判書李命植。參判沈豐之。參議李集斗。牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。判堂聞有實故。勿爲牌招。參判實病。無以行公云。許遞。前望單子入之。參議只推。
정조 10년
安廷玹啓曰。吏曹參判李秉模牌不進推考傳旨。及參議李集斗。再牌不進罷職傳旨。今方捧入。而開政命下之後。如是違牌。不卽擧行。事甚未安。參判更卽牌招開政。何如。傳曰。參議只推。與參判。更卽牌招。
정조 10년
有政。吏批。判書李命植。參判李秉模牌不進。參議李集斗。兼都承旨金尙集進。啓曰。判書李命植。參判李秉模。竝牌招不進。小臣獨政未安。何以爲之。敢稟。傳曰。只出緊任。以李謙煥爲承旨。以姜彝正爲校理。以姜忱爲副校理。以李翼晉爲修撰。以李東郁爲副修撰。以申益彬爲同義禁。大司憲尹蓍東。都承旨金尙集。今加資憲加資事。承傳。護軍安廷玹今加通政加資事。承傳。兼春秋單李景溟。
정조 10년
再政。以趙衍德爲承旨。
정조 10년
兵批。行判書鄭昌聖進。參判參議未差。參知柳誼入直進。左承旨李時秀進。以洪檊爲兼司僕將。以朴思彦爲忠壯將。以許湛爲訓鍊副正。同知單玉器儁。僉知單韓後裕崔禹絃。副司直單李頤祥沈有鎭李顯靖李鼎德。副司果單姜彝正。內禁衛李文協。今加折衝加資事。承傳。以曺爾潝林夏挺爲同知。
정조 10년
傳于安廷玹曰。三銓事。誠亦爲之悶然。政政如此。事事如許。可謂貽羞大矣。付之不屑之敎誨。姑從未勘。吏曹參議李集斗。下義禁府推考。老職下批中。降資及疊資人竝勿施。更爲修整啓下。
정조 10년
傳于趙興鎭曰。出宮門路。以協陽門爲之。
정조 10년
傳于安廷玹曰。坐直承旨入侍。
정조 10년
兵曹口傳政事。以李海愚爲宣傳官。
정조 10년
安廷玹。以禦營廳言啓曰。本廳諸將官射講時。柳葉箭連五巡全布人。別單書入之意。敢啓。傳曰。知道。
정조 10년
以全羅監司。應資老人。職姓名開坐事狀啓。傳于金尙集曰。加資今日政下批。唐津前同知資憲崔雲成年一百七。同福前同知崇祿曺爾潝年一百六。泰仁前同知嘉義徐宗天。雲峯資憲金致成。嘉義朴有丁等。年一百三。靈光通政辛啓東年一百二。沃溝嘉善文八禮。順天嘉善朴致榮等。年一百一。光州通政石柱廈。長水嘉善金泰日等。年一百云。各人等。依他道例。特給米肉。俾知朝家尊年之意事。回諭。其中資至崇祿人。今無更施之資。獨漏。必有抑鬱之心。且是曾付樞銜人。更令該曹。今日政。同知加設擬入。待下批。問于該道。如未追榮。依例啓下事。分付。
정조 10년
以刑曹都囚徒。傳于安廷玹曰。韓赫下送該道。如無可疑之端。使之放送。金學麟刑配。車春大放。徐宗郁考律勘放。金世得鄭光順奴三奉朴義集朴春得。分等勘放。
정조 10년
安廷玹。以義禁府言啓曰。時囚罪人沈禧。以大同米晩時裝發罪。三年禁錮。照律以入。而禁錮則無功議減等之例故。雖有功議。不得懸入之意。敢啓。傳曰。知道。
정조 10년
安廷玹。以義禁府言啓曰。因平安前監司鄭一祥狀啓。刑曹粘目內。德川君守林栽洙。移本府處之事。允下矣。林栽洙時在任所云。依例發遣府羅將。拿來。何如。傳曰。結構奠接之擧。須有邑宰。可以着意爲之。所坐亦不過公罪。分揀。仍令該守。悉心拮据。斯速安堵事。分付道伯。可也。
정조 10년
安廷玹。以義禁府言啓曰。因忠淸監司金光默狀啓。刑曹粘目內。大興郡守李命瑀。移本府處之事。允下矣。李命瑀今方待命。卽爲拿囚之意。敢啓。傳曰。知道。自有當律。不必捧供。考律草記。此時守令。不可曠官。待批下。與他守令有闕之代。令該曹口傳擇差。仍令不多日內。辭朝。
정조 10년
禁府照目。武兼尹頤東矣。筵席事體。至爲嚴重。而有此駭妄之擧。以此照律。罪杖八十收贖。奪告身三等。私罪。奉敎依允。功減一等爲良如敎。
정조 10년
義禁府照目。康翎縣監李燁矣。報警重地。有此失火。不能檢飭之失。在所難免。以此照律罪。杖八十徒二年收贖。公罪。奉敎依允。功減一等爲良如敎。
정조 10년
義禁府照目。禮山前縣監林泰遠矣。延接邑子。難免訟民之疑怨。看護葬時。竟致督掘之過期。事極可駭。以此照律罪。杖一百收贖。告身盡行追奪。私罪。奉敎依允。功議各減一等爲良如敎。
정조 10년
行判中樞府事李福源箚曰。伏以。臣卽伏見傳敎下者。以臣編書微勞。有廐馬面給之命。臣不勝惶恐慙愧之至。臣本鈍劣。近益昏憒。莫重編摩。實非其任。而辭不獲命。黽俛冒當。雖紀載。一從本文義例。悉稟睿裁。元無區區容力之地。而若其取舍添刪之際。多有疎漏舛謬之失。屢煩釐改。曠費日月。畢竟成書。專賴堂郞。雖忝摠裁之名。終蔑分寸之勞。天廐上駟。是何等殊典。而罔功之賞。遽下格外。聖意亶出於重其事體。而在於臣心。萬萬悚恧。晏然祗受。非分所安。略控短籲。冒瀆崇聽。伏乞聖明。亟收濫賞。以重恩典焉。取進止。答曰。省箚具悉卿懇。錫馬寔循常典。卿其安心。勿辭領受。仍傳曰。此批答。遣史官。傳諭于李判府事。